АҞӘА, цәыббра 11 – Sputnik, Асмаҭ Ҵәыџьԥҳа. Афестиваль "Пицунда ауарӷантә хәылԥазқәа" мҩаԥысраныы иҟан цәыббра жәаба рзы. Уажәы иара мҩаԥысуеит Аԥсны цәыббра 13 — 15 рзы Аԥыза-министр иҭахара инадҳәаланы ҳәа Sputnik иазаалыцҳаит пицундатәи ауарӷантә зал аиҳабы Марина Шамԥҳа.
"Афестиваль аамҭа еиҭакхеит. Артистцәа зегьы рыграфик рзымԥсахит азы апрограмма еиҵатәхоит", — ҳәа лҳәеит лара.
Амузыкатә фестиваль хымш имҩаԥысуеит. Апрограммаҿ иарбоуп аԥснытәии урыстәылатәии аоператә шәаҳәаҩцәа рықәгылара.
Цәыббра 13 асааҭ 17:00 рзы аконцерттә программала дықәгылоит Лука Гаделиа. Ауахәамаҿ аконцерт мҩаԥылгоит Елена Кеилина.
Цәыббра 14 асааҭ 17:00 рзы шәахәаԥшыр алшоит аҟазах шәаҳәаҩ Габит Несипбаев иконцерт.
Асааҭ 20:00 рзы — Гарри Кониаев дықәгылоит.
Цәыббра 15 асааҭ 17:00 дықәгылоит Пермтәи афилармониа асолистка Евгениа Камианскаиа.
Аконцерттә программа хыркәшахоит 20:00 сааҭ рзы Марина Шамԥҳа лықәгыларала.
Афестиваль "Пицунда ауарӷантә хәылԥазқәа" Аԥсны имҩаԥысуеижьҭеи 15-шықәса инарзынаԥшуа иҵуеит. Абри аамҭала Пицунда аконцерттә программақәа рыман иаҭаахьеит Урыстәыла, Германиа, Прибалтика, Украина, Ермантәыла уҳәа атәылақәа рҟынтәи ауарӷанарҳәаҩцәа.